Prečo jem slovenské potraviny?

Krásna je naša krajina! Má mnoho prívlastkov, veľa zvláštností a bohatú nádielku tradícií. Čo však k Slovensku neodmysliteľne patrí a predstavuje to „najtypickejšie z typického“ sú bryndzové halušky. Bryndza, ktorá sa do nich dáva, je vyrobená z ovčieho mlieka. Vždy, keď ich mama varí, rozmiešavam tú bielu dobrotu v miske s horúcou vodou, ktorú si odčerpám z velikánskeho hrnca, v ktorom už bublajú halušky. Moje myšlienky sa zakaždým uberajú na salaš, kde dobrácky bača hovorí svojmu pomocníkovi, čo má kúpiť a ten to akosi stále dopletie a potom sa z toho smejeme. Televízne reklamy nemám rada, ale táto je moja obľúbená. Vďaka nej si viem živo predstaviť, ako sa pasú ovce, ako ich musí ten bača podojiť, ako sa mlieko premení na bryndzu, syr, oštiepok či žinčicu, ako sa mlieko v cisternách dováža do mliekarenskej výroby a tam vznikajú moje milované jogurty, ako sa to všetko privezie do obchodov, kde si ich vyberiem a vložím do nákupného košíka. No a presne na takomto princípe vlastne funguje všetko, teda na mysli mám potraviny, zeleninu, ovocie a ostatné plodiny, ktoré si ľudia kupujú v obchodoch a supermarketoch. Tiež to muselo prejsť cez pracovité ruky poľnohospodárov, či už obilie, zemiaky, paradajky alebo hrozno. A potom ďalšími rukami pekárov, pracovníkov baliarní, skladníkov, šoférov, predavačov a ešte aj ďalších ľudí, ktorí sa starajú o to, aby sme si mohli kúpiť to, čo nevyhnutne potrebujeme pre život a svoje zdravie. Názory na potraviny a ich kvalitu sa rôznia. Sú aj takí ľudia, čo si ich chodia kupovať do susedných krajín, pretože im pripadá, že slovenské potraviny nie sú kvalitné. Práveže naopak! Vieme my, čo sa nachádza v potravinách, ktoré pochádzajú z ďalekých a exotických krajín?! Ako sa to dá zistiť? Ťažko alebo nijako! Avšak slovenské potraviny sú pravidelne kontrolované a podliehajú prísnym normám. Pracovníci v laboratóriách robia prieskumy o kvalite výrobkov, takže sa naozaj nemusíme báť, že jeme niečo nezdravé. Žijeme na Slovensku, preto by sme mali našej krajine dôverovať a čo najviac sa snažiť podporiť milióny pracovitých rúk kúpou a spotrebou slovenských výrobkov.

autor práce: **Vladimíra Dimunová**ročník: **VI**adresa školy: **Základná škola, Komenského 135/6, 06801 Medzilaborce**meno učiteľa: **PhDr. Natália Hriseňková**